《题钱塘送别图》
清代·时铭

胥台怒挟鲸涛回，吴越中分天堑开。
青山两岸障云锦，瑶空万堑春风来。
春风先到沙头柳，柳色鹅黄映春酒。
美人欲去暂停桡，折柳赠行重握手。
珊珊鸣佩行且迟，牵衣迭劝飞琼卮。
今日不醉后未期，后夜相思空梦之。
人生最是别离苦，黯然消魂恨难吐。
平生语笑在斯须，遮莫当筵强歌舞。
海门日落潮已平，篙师挂帆催去程。
画江难写断肠意，听取《阳关三叠》声。

作者简介：（1766—1827）江苏嘉定人，字佩西，号香雪。嘉庆十年进士，官山东齐东知县，道光初以催科被劾罢。受亏空问题影响不得归，卒于济南寓邸。通算学。有《笔算筹算图》、《扫落叶斋诗文稿》、《六壬录要》、《唐宋诗选》等。